Gauterico conquirió la Tarraconense oriental y probablement arribó en la Lusitania, que se suposa que yera disputata tamién por los suebos, y que amenazaban la retaguardia visigoda por las calzadas romanas que iban dende Braga a Cesaraugusta (continando enta Tarraco) pasando por Asturica, Virovesca, Tritium, Vareia y Calagurris, y por la que iba dende Ocelum Durii dica Cesaraugusta pasando por Abucella, Clunia, Uxama, Turiasso y Belsione u Belsinum u Balsio, seguindo en termins chenerals la linia de lo Duero. Probablement entre lo 480 u 481 y lo 490 la zona central d'Hispania yera disputada por los visigodos y los suebos, conseguindo los primers un dominio inestable. Pareixe que los visigodos atacoron sin trobar guaire resistencia y podioron dominar tota la Cartachinense antes de lo 483, y tamién tota u part de Lusitania. Lo 483 lo visigodo Salla y lo bispe de Merida Zenón reconstruyoron un puent román sobre lo Guadiana en la ciudat de Merida (Emerita Augusta), capital provincial de Lusitania (que con Requiario heba estau la capital de lo reino de los suebos), de seguro dimpués d'un periodo de luitas entre visigodos y suebos, de bandidache y de gubierno poco eficaz de los propietarios locals; esta inauguración demostraría que lo dominio visigodo quedaba bien asentau, y que talment no yera mal acolliu por la población. Lo dominio visigodo en la Betica por ixa mesma epoca no ye seguro y no ye documentau.